Title: PROTOKOL 6
Author: Ing. Denisa Medveďová
Last saved by: pocitac
Company: MP SR

Príloha č.3

PROTOKOL 

STANOVUJÚCI ÚPRAVU OBCHODU
PRE URČITÉ DRUHY RÝB A RYBÍCH VÝROBKOV 
MEDZI EURÓPSKYM SPOLOČENSTVOM A SLOVENSKOU REPUBLIKOU 

Európske spoločenstvo, v ďalšom “Spoločenstvo” na jednej strane a 

Vláda Slovenskej republiky na druhej strane

zvažujúc, že

Európska dohoda zakladajúca združenie medzi Európskymi spoločenstvami a ich členskými štátmi na jednej strane a Slovenskou republikou na druhej strane, v ďalšom “Európska dohoda”, bola podpísaná v Bruseli v októbri 1993 a vstúpila do platnosti vo februári 1995,

technické rokovania podľa článku 21(5) Európskej dohody boli realizované a úspešne dokončené medzi Spoločenstvom a Slovenskou republikou za účelom dohodnúť recipročné colné koncesie v sektore rybného hospodárstva,

dohodnuté koncesie v sektore rybného hospodárstva ovplyvnia dvojstranné koncesie povolené v rámci Dohody, ktoré by mohli preto byť pozmenené Protokolom upravujúcim obchodné aspekty Dohody,

Spoločenstvo a Slovenská republika sa dohodli tiež na administratívne jednoduchom spôsobe implementácie dohodnutých colných koncesií čo najskôr na základe postupnosti,

rozhodli sa zaviesť dohodnuté colné koncesie kvôli vytvoreniu úplne bezcolného obchodu 
so všetkými rybami a rybími výrobkami:

ČLÁNOK 1

Od dátumu vstupu tohto Protokolu pre ryby a rybie výrobky do platnosti, ako je to definované v článku 1 nariadenia rady číslo 104/2000 (o spoločnej organizácii trhu s produktmi rybolovu a akvakultúry), obidve strany zavedú úplne bezcolný obchod pre všetky výrobky uvedené v prílohe XV Európskej dohody (publikované v OJ L 306 zo 16. novembra 1998) a iné koncesie pre ryby a rybie výrobky, ak ich druhá strana poskytuje. Od dátumu vstupu tohto Protokolu do platnosti, obe strany zavedú jednotretinovú redukciu colnej sadzby zavedenej Spoločenstvom a Slovenskou republikou navzájom pre všetky ostatné ryby a rybie výrobky.

Jeden rok po dátume vstupu tohto Protokolu do platnosti, obe strany zavedú ďalšie jednotretinové zníženie colnej sadzby oproti úrovni v čase vstupu tohto Protokolu do platnosti.

Dva roky po vstupe tohto Protokolu do platnosti alebo podľa dohody skôr, bude zavedený úplne bezcolný obchod so všetkými rybami a rybími výrobkami. Akákoľvek dohoda o skoršej aplikácii úplne bezcolného obchodu so všetkými rybami a rybími výrobkami bude splnená 
v súlade s článkom 4 tohto Protokolu.

ČLÁNOK 2

Kalkulácia redukcií uvedených v článku 1 bude vykonaná použitím bežných matematických princípov, berúc do úvahy, že:

(a)	všetky čísla, ktoré majú menej ako 50 (vrátane) po desatinnej čiarke, majú byť zaokrúhlené dolu na najbližšie celé číslo,
(b)	všetky čísla, ktoré majú viac ako 50 po desatinnej čiarke, majú byť zaokrúhlené hore 
na najbližšie celé číslo,
(c)	všetky sadzby pod 2% majú byť automaticky stanovené na úroveň 0%. Strany si budú vymieňať informácie v prípadoch, kde sa aplikujú vyššie uvedené princípy.

ČLÁNOK 3

Tento Protokol vstúpi do platnosti v prvý deň mesiaca nasledujúceho po dátume, kedy sa strany vzájomne informovali o dokončení interných postupov.

ČLÁNOK 4

Dodatky k tomuto Protokolu budú stanovené rozhodnutím Asociačnej rady.